**FACT Sheet**

**Private partnere i Interreg Deutschland-Danmark**

Dette FACT Sheet skitserer private virksomheders muligheder for at deltage i projekter samt de særlige betingelser, forpligtelser og konsekvenser, der følger heraf. Der er yderligere information at hente i programhåndbogen og i FACT Sheet Statsstøtteregler og støttemuligheder.

Interreg Deutschland-Danmark er interesseret i dig! Private virksomheder skal sikre vores projekters bæredygtighed. Det er grunden til, at du har mulighed for at deltage i Interreg-projekter. I den forbindelse er det vigtigt at træffe de rigtige beslutninger i ansøgningsfasen, navnlig hvad angår deltagelsesformen. Dine muligheder og forpligtelser afhænger i høj grad af dette:

Du kan enten deltage i projekterne som projektpartner med økonomisk deltagelse og tilskud eller som netværkspartner uden økonomisk ansvar og uden tilskud. Det er ikke altid let at vælge deltagelsesform, og valget har eksempelvis konsekvenser for de senere muligheder for at udnytte projektresultaterne.

Alle projektpartnere i et projekt skal råde over administrativ, økonomisk og operationel kapacitet til at løfte deres projektopgaver. Det gælder i særdeleshed i økonomisk henseende, da alle projektpartnere under programmet er forpligtet til at lægge ud for udgifterne til projektets gennemførelse. På det administrative plan giver bl.a. håndteringen af statsstøttereglerne[[1]](#footnote-1) særlige udfordringer i forhold til private partnere i ansøgningsfasen. En privat virksomhed kan profitere af støttemuligheder og videndeling i programmet. Til gengæld kan det være nødvendigt for virksomheden at overtage offentlige forvaltningsprocedurer ud over den erhvervsmæssige praksis.

Netværkspartnere uden økonomisk deltagelse har intet økonomisk ansvar i projektet og understøtter således kun gennemførelsen af projektet med deres ekspertise. De modtager intet tilskud i forbindelse med deres deltagelse, men har heller ikke nogen administrative opgaver. Netværkspartnere kan ikke opnå nogen egne rettigheder til projektresultater.

Repræsenterer du en privat virksomhed, som gerne vil deltage i et Interreg-projekt? Så tag i god tid kontakt til vores medarbejdere i Interreg-sekretariatet. Vi hjælper jer med at finde den optimale løsning med hensyn til jeres deltagelse i projektet.

På vores hjemmeside kan du downloade formularerne til de nødvendige erklæringer i forbindelse med ansøgningsproceduren. Yderligere information findes i de to FACT Sheets [*Statsstøtteregler og støttemuligheder*](http://www.interreg5a.eu/dk/wp-content/uploads/sites/3/2016/07/DA_FactSheet-Beihilfenrecht.pdf) og *Lempelser for mindre projektpartnere* samt i håndbogen.

1. **Deltagelse som (økonomisk ansvarlig) projektpartner[[2]](#footnote-2)**

Du kan **modtage et tilskud** til projektaktiviteterne, såfremt din virksomhed bliver projektpartner. Tilskuddet til private partnere er begrænset til højst 300.000 €. Alt efter tilskuddets støtteretlige form kan det maksimale tilskudsbeløb også ligge under denne grænse.[[3]](#footnote-3) Hvis Interreg-tilskuddene ydes som statsstøtte, kan de generere **indtægter i projektet**, som ikke skal fratrækkes. Desuden er det muligt at **få rettigheder til projektresultaterne**.

Tilskudsbeløbet beregnes ud fra den mulige støttekvote. For private partnere gælder der desuden maksimumsgrænser for støtten. Støttekvoten til private partnere må således ikke overføres proportionalt til andre partnere for samlet at udløse et tilskud til projektet, der ville overstige maksimumsgrænsen for støtte til private partnere.

Som potentiel projektpartner skal du i forbindelse med ansøgningsproceduren tilvejebringe en række forskellige dokumenter. Du finder de nødvendige formularer på vores hjemmeside www.interreg5a.eu. Vi skal blandt andet have oplyst, om din virksomhed kan klassificeres som "kriseramt virksomhed".[[4]](#footnote-4) EFRU-støtte er nemlig ikke tilladt til denne type virksomhed. Derudover er vi forpligtede til at få dokumenteret, at projektpartnerne råder over den økonomiske og administrative kapacitet til at kunne gennemføre et projekt i den planlagte løbetid. Til dette formål skal vi have adgang til de private virksomheders seneste årsopgørelser eller forretningsplaner. Disse dokumenter vil ikke blive publiceret eller videregivet til tredjepart og bruges udelukkende som vurderingsgrundlag for Interreg-forvaltningen. Lagringen i vores it-systemer opfylder de krav til databeskyttelse, der gælder for systemer under offentlig forvaltning på dansk og tysk side.

**Dokumenter, der skal tilvejebringes:**

Af en **virksomhed, der har været etableret i mindst 3 år**

* Årsregnskaber for de seneste 3 år, så vidt muligt forsynet med revisorpåtegning
* Erklæring vedr. kriseramte virksomheder
* Evt. De minimis-erklæring
* I givet fald erklæring vedrørende virksomhedsstatus SMV

Af en **startupvirksomhed eller en virksomhed, der er yngre end 3 år**

* Businessplan for de kommende 24-36 måneder, svarende til projektløbetiden (vedrørende krav til businessplan, se nedenfor)
* Eventuelle årsregnskaber, så vidt muligt forsynet med revisorpåtegning
* Erklæring vedr. kriseramte virksomheder
* De minimis-erklæring
* I givet fald erklæring vedrørende virksomhedsstatus SMV

Mindstekrav til businessplan:

* Koncept på maksimalt 20 sider med en enkel beskrivelse af forretningsidéen
* Heri indeholdt en kort beskrivelse af den administrative kapacitet og forretningsmæssige kvalifikationer samt en salgsplan
* Likviditetsplan/ cash flow, evt. med en forklaring på, hvordan kapitalbehovet / negativt cash flow skal dækkes
* Rentabilitetsplan

I konkrete tilfælde beder sekretariatsmedarbejderne muligvis om at få yderligere dokumenter med henblik på at bedømme den økonomiske og administrative kapacitet.

1. **Deltagelse som netværkspartner uden økonomisk ansvar**

Er din virksomhed ikke i stand til at opfylde betingelserne for de tilladte statsstøttemuligheder, eller den ikke er interesseret i at påtage sig et økonomisk ansvar i projektet, kan et netværkspartnerskab være en mulighed for alligevel at deltage i projektet. Der udbetales ikke tilskud til netværkspartnere. Virksomhedens størrelse spiller ikke nogen rolle, hvis den deltager som netværkspartner.

Projekt- og netværkspartnere kan indgå i sparring til gavn for hinanden. Den gensidige interesse vil være udslagsgivende for, hvor meget en netværkspartner engagerer sig. Det skal fremgå af de deltagende projektpartneres projektansøgning og i givet fald af den erklæring, du måtte skulle indsende (f.eks. letter of intent), hvilken interesse din virksomhed har i projektet, og hvordan den kan og agter at bidrage til projektets succesfulde gennemførelse.

Som netværkspartner er det ikke muligt at erhverve rettigheder til projektresultaterne. Hvis netværkspartneren ønsker at levere tjenesteydelser eller lign. til projektet, er det vigtigt at være opmærksom på, at projektpartnere skal overholde både udbudsregler og armslængdeprincippet.

*Retligt grundlag:*

Traktaten om Den Europæiske Unions funktionsmåde, artikel 107-109; den generelle de minimis-forordning (EU) nr. 1407/2013; den generelle gruppefritagelsesforordning (EU) nr. 651/2014

**Kontaktoplysninger:**

Yderligere information om oplysningerne i dette FACT Sheet fås ved henvendelse til:

Lewe Kuhn, Projektkonsulent, Tlf. +45 76 63 82 31, E-Mail: lek@rsyd.dk

Antje Hellwig, Programme Manager, Tlf. +49 431 9905 2991, E-Mail: [antje.hellwig@ib-sh.de](mailto:antje.hellwig@ib-sh.de)

1. Se vores FACTsheet Statsstøtteregler og støttemuligheder for flere oplysninger. [↑](#footnote-ref-1)
2. OBS: Private partnere kan ikke være leadpartnere. [↑](#footnote-ref-2)
3. Se også FACT Sheet Statsstøtteregler og støttemuligheder. [↑](#footnote-ref-3)
4. Se definitionen i den pågældende erklæring, du skal indsende. [↑](#footnote-ref-4)